Žanr znanstvene fantastike u posljednjih je nekoliko godina u ponovnom uzletu a ono što je još bitnije je to da su u žanr ušla neka od najznačajnih imena današnjice kada je u pitanju filmska industrija. Zbog toga smo odlučili provjeriti kakve nas znanstveno-fantastične poslastice očekuju tijekom ove godine i na kraju smo i sami ostali iznenađeni kvalitetom ponude.

Godinama su obožavatelji znanstvene fantastike bili osuđeni na filmove B-kvalitete s malim budžetima, lošim glumcima i još lošijim redateljima. Onda je prije nekoliko godina u kinima zaigrao vrlo dobri Star Trek film kojega je režirao J.J. Abrams i ljudi su pomislili ‘pa ovo je sasvim okej, bilo bi lijepo kada bi Hollywood nastavio u tom smjeru’.

I zaista, u Hollywoodu se nešto dogodilo i stvari za znanstvenu fantastiku trenutno izgledaju jako, jako dobro.

Man of Steel

Još dok je u produkciji bio posljednji Batman film Christophera Nolana započela su govorkanja da dotični radi i na sljedećem Superman filmu. Iako je to pobudilo iskru nade u obožavateljima ovog superheroja, prevladala je skeptičnost. Glasine su se na kraju pokazale točnima, barem djelomično. Christopher Nolan nije redatelj već producent filma, ali i to je izvrsna vijest za sve obožavatelja Supermana ali i jednog od najdarovitijih redatelja današnjice.

Redateljsku palicu preuzeo je Zack Snyder, redatelj filmova ‘300’ i fantastičnog ‘Watchmen’, a ulogu glavnog protagonista tumači Henry Cavill.

Man of Steel u kino dvoranama će se pojaviti sredinom lipnja.

Star Trek Into Darkness

Po uspjehu prvog Star Treka pod redateljevanjem J.J. Abramsa bilo je samo pitanje vremena kada će biti najavljen nastavak. Danas je on već u postprodukciji te će se u kinima pojaviti tijekom svibnja. Redateljsku palicu još jednom je preuzeo J.J. Abrams koji će snimiti i sljedeći, treći Star Trek film prije negoli se baci na novi Star Wars film.

U odnosu na original ponajveća vijest je svakako angažman glumca Benedicta Cumberbatcha kao glavnog negativca što je, sudeći prema foršpanima, pun pogodak.

Pacific Rim

Nakon godina provedenih u zagrljaju fantasyja i horora, briljantni meksički redatelj Guillermo del Toro također je odlučio zakoračiti u žanr znanstvene fantastike i to s filmom ‘Pacific Rim‘ u kojemu se ogromni roboti upravljani ljudskom rukom bore s gigantskim izvanzemaljskim bićima koja prijete uništenjem sveg života na planetu.

Film će se u kinima početi prikazivati u srpnju a zanimljivo je da je za jednu od glavnih uloga razmatran Tom Cruise, no uloga je na kraju dodijeljena Idrisu Elbi.

Ender’s Game

Jedan od najiščekivanijih filmova godine svakako je i Ender’s Game, film sniman prema romanu Orsona Scotta Carda iz 1985. godine u kojemu će glavne uloge tumačiti glumačke veličine poput Harrisona Forda i Bena Kingsleyja. Radnja filma vrti se oko vrlo darovite djevojčice koja ima nadnaravne moći i kreće u vojnu akademiju kako bi se pripremila za nadolazeću aliensku invaziju.

Film bi se u kinima trebao pojaviti pred sam kraj godine.

World War Z

Zombiji i – Brad Pitt. Čini vam se nespojivo? E pa promislite ponovo. Ovaj film još uvijek je u produkciji koja traje već dosta dugo, a cijeli projekt u nekoliko je navrata gotovo i ugašen. Brad Pitt tomači poslanika UN-a u utrci s vremenom kako bi zaustavio pandemiju ‘zombizma’ koja je počela rušiti cijele vojske i vlade.

Film će se u kinima početi prikazivati sredinom svibnja.

Oblivion

Još jedan film smješten u mračnu budućnost je i ‘Oblivion’ Joea Kosinskog u kojemu glavne uloge tumače Tom Cruise, Morgan Freeman i Olga Kurylenko. Šezdesetak godina prije radnje filma zemlju je napala izvanzemaljska rasa koja je na kraju izgubila rat ali i uništila dobar dio planete pa je cjelokupna ljudska rasa raseljena na svemirske stanica. Tako se barem vjerovalo…